**Školský vzdelávací program**

SVETIELKA

Školský vzdelávací program je vypracovaný pod názvom ***Svetielka,*** zohľadňuje zameranie a profiláciu na rozvíjanie katolíckej cirkvi, zdravého životného štýlu s prihliadnutím na environmentálnu výchovu.

#### Vymedzenie vlastných cieľov a poslania výchovy a vzdelávania

***Hlavným cieľom výchovy a vzdelávania v materskej škole je dosiahnutie optimálnej kognitívnej, senzomotorickej a sociálno-citovej úrovne ako základu na školské vzdelávanie v základnej škole a na život v spoločnosti.***

***Motto : Svieť svetlo v tmách...***

Cieľmi predprimárneho vzdelávania v našej MŠ sú:

* formovať duchovnú dimenziu dieťaťa
* napĺňať túžbu dieťaťa po sociálnom kontakte s rovesníkmi,
* uľahčiť dieťaťu plynulú adaptáciu na zmenené prostredie (na materskú i základnú školu)
* uspokojovať túžbu dieťaťa po poznaní preferovaním zážitkovej formy učenia a učenia hrou
* dopĺňať rodinnú výchovu o výchovno-vzdelávaciu činnosť zameranú na rozvoj osobnosti dieťaťa, jeho sociálno-emocionálny, psychomotorický a kognitívny rozvoj v súlade s indi-viduálnymi a vekovými osobitnosťami dieťaťa
* rozvíjať a podporovať schopnosť dieťaťa spolupracovať v skupine, rozvíjať základy tímovej práce
* rozvíjať zodpovednosť za zdravé životné prostredie na elementárnej úrovni
* osvojiť si základy kultivovaného spisovného slovenského jazyka ešte pred vstupom do základnej školy
* poznať zásady ochrany zdravia, zdravého životného štýlu a uplatňovať ich v každodennom živote
* uplatňovať a chrániť práva dieťaťa v spolupráci s rodinou, zriaďovateľom a inými inštitúciami (pri zachovaní etického princípu spolupráce) s rešpektovaním potrieb dieťaťa
* spolupracovať s rodičmi v individuálnom výchovnom poradenstve a upriamovať ich pozornosť na pozitívne prejavy v správaní sa svojho dieťaťa a v prípade potreby ich nasmerovať na ďalšie odborné poradenstvo s inými odborníkmi (pediater, logopéd, psychológ atď.)

#### Vlastné zameranie školy

Poslaním katolíckej materskej školy je dopĺňať rodinnú výchovu a rozvíjať kompetencie dieťaťa tak v emocionálnej, perceptuálno-motorickej, duchovnej, náboženskej ako aj kognitívnej oblasti. Škola ponúka syntézu medzi kultúrou a vierou. Vychováva človeka, ktorý žije svoj život naplno, pomáha iným, čím sa podieľa na rozvoji a budovaní spoločnosti.

Našou prioritou je zabezpečiť zdravú atmosféru materskej školy pre pozitívny harmonický rozvoj osobnosti dieťaťa, atmosféru preniknutú láskou a úctou k človeku, prírode a kultúrnym hodnotám spoločnosti. Opierajúc sa o projekty *Zdravko Fitko a U nás taká obyčaj* navrhnuté na podmienky našej materskej školy, rozvíjame nielen zdravie telesnej stránky človeka, ale predovšetkým zdravie duchovnej dimenzie človeka.

* vytvárať čo najprirodzenejšie, prostredie rodinného typu, výchovno-vzdelávaciu klímu s dôrazom pred pamäťovým učením, v ktorej sa realizuje učenie hrou so zameraním na dobrú adaptáciu dieťaťa
* rozvíjať cieľavedome, systematicky, v tvorivej atmosfére osobnosť dieťaťa, ako jedinečné Božie dielo - osobnosť v psychomotorickej, poznávacej, sociálnej, emocionálnej a morálnej oblasti
* posilňovať úctu k rodičom, dospelým, ku kultúrnym, kresťanským, národným hodnotám a tradíciám, k materinskému jazyku svojej kultúry
* získať a posilňovať úctu k ľudským právam, základným slobodám, rešpektovať etnické hodnoty

Našim zámerom je dosiahnutie optimálnej, emocionálnej, sociálnej a kognitívnej úrovne ako základ na pripravenosť detí :

* na školské vzdelávanie,
* na život v spoločnosti,
* na začlenenie detí do kolektívu,
* na práva dieťaťa v spolupráci s rodinou,
* na právo výchovy v kresťanskom duchu
* v spolupráci s rodinou si uvedomovať potrebu zdravého životného štýlu a ochrany

životného prostredia

* rešpektovať špecifiká predprimárneho vzdelávania a schopnosť učiteľky hľadať a objavovať nové edukačné cesty
* školu riadiť podľa princípov Božej lásky
* vytvoriť priestor na celkový osobnostný rozvoj dieťaťa, ktorý sa opiera o samostatnosť, prirodzenosť a jedinečnosť detskej osobnosti

#### Učebné osnovy

Učebnými osnovami materskej školy sú vzdelávacie štandardy jednotlivých vzdelávacích oblastí Štátneho vzdelávacieho programu pre predprimárne vzdelávanie v materských školách. **Spracované sú do** **desiatich tém**, ktoré sú záväzné pre všetky triedy materskej školy. Tieto témy obsahujú jednotlivé ročné obdobia a sviatky. Ďalej sa témy delia na podtémy, ktoré sa realizujú v plánoch výchovno-vzdelávacej činnosti vo všetkých triedach. Učebné osnovy sú rozšírené o špecifické ciele zamerané na rozvoj náboženskej výchovy . Osobitnú prílohu tvoria východiská plánovania. U detí je rozvíjaná kultúrna gramotnosť, čo sa odzrkadľuje vo viacerých **oblastiach vzdelávania:**

1. oblasť vzdelávania: **Jazyk a komunikácia**

-hl. cieľom v tejto oblasti je *rozvinutie komunikačných kompetencií* dieťaťa s využitím písanej reči, tzn. využívame žánrovo rôznorodú detskú literatúru

-pod komunikačnými kompetenciami dieťaťa rozumieme spisovnú podobu materinského jazyka

* konkrétne ide o rozvoj hovorenej podoby jazyka
* komunikáciu, stimuláciu reči
* rozvoj slovnej zásoby
* gramaticky správne uplatňovanie slovných spojení
	+ veku primerané vyjadrovanie sa

-prácou s textom si deti rozvíjajú

* + - * počúvanie a porozumenie čítaného textu
			* deti sa učia chápať význam a a funkcie písanej reči
			* uvedomujú si vzťah medzi písanou a hovorenou rečou

Deťom od začiatku školského roka čítame rozprávky, vedieme s nimi rozhovory o prečítanom texte, ponechávame deťom priestor na vlastné predstavy a vyjadrenie svojich pocitov. Deti dotvárajú príbehy, vytvárajú vlastné hádanky.

2. oblasť vzdelávania je **Matematika a práca s informáciami**

- hl. cieľom je poskytnúť *základy matematických a informatických poznatkov a zručností, rozvoj matematického myslenia, rozvoj algoritmického myslenia*

-deti sa učia logicky myslieť, učia sa chápať čísla, pracujú s jednoduchými operáciami /pridaj, odober, viac, menej, dlhší, kratší, najkratší, najtenší...../

-deti sa učia merať, či už odhadom alebo za pomoci rôznych pomôcok ako sú špajdle, pásiky papiera, vlna, motúz, dlane, chodidlá....

V predchádzajúcom kurikule nebola požiadavka merania zadefinovaná v takom rozsahu ako v súčasnom kurikule.

3. oblasť vzdelávania je **Človek a príroda**

- hl. cieľ: počiatočný *rozvoj prírodovednej gramotnosti*

Táto oblasť je pre deti obzvlášť zaujímavá, nakoľko deti experimentujú, bádajú, skúmajú, vyslovujú hypotézy. Deti sa oboznamujú a pracujú s prírodným materiálom. Oblasť je zameraná na praktické činnosti, pozo-rovanie prírodných javov.

Do škôlky boli zakúpené mini mikroskopy, lupy, odmerné valce, ktoré deti využívajú pri konkrétnych aktivitách.

4. oblasť vzdelávania je **Človek a spoločnosť**

-hl. cieľ: viesť deti k základnej *orientácii v blízkom spoločenskom prostredí*

- táto oblasť zahŕňa podoblasti:

* režim dňa a orientácia v čase /deň-ráno, obed, večer, týždeň, mesiac, rok/
* orientácia v okolí, geografia okolia /rieka v regióne/
* národné povedomie /Slovensko, dominanty mesta, dediny, život v regióne/
* história okolia /hrady, zámky/
* dopravná výchova /pravidlá cestnej premávky/
* prosociálna výchova- základy etiky – ľudské vlastnosti a emócie

U detí je vzbudzovaný záujem o históriu a národné povedomie. Deti rozprávajú zážitky z prázdnin, vedia vymenovať aké miesta navštívili, čo zaujímavé videli, čo sa im najviac páčilo. Počas prechádzok sa deti učia dodržiavať pravidlá cestnej premávky, chodiť v dvojstupe po chodníku. Zároveň sa deti učia prosociálnemu správaniu, kultúrnym a spoločenským pravidlám správania sa v spoločnosti.

5. oblasť vzdelávania je **Človek a svet práce**

-hl. cieľ: *utváranie a rozvíjanie základných zručností dieťaťa*

-deti spoznávajú vlastnosti materiálov, učia sa ekonomicky zaobchádzať s materiálom, rozvíjajú si technické myslenie

-deti sa učia technikou „pokus omyl“, skúšajú rôzne riešenia

Deti konštruujú podľa návodov alebo vlastnej fantázie, rozvíjajú si grafomotoriku, osvojujú si správnu techniku manipulácie s nožnicami, techniku trhania a krčenia papiera. Deti pracujú s rôznym grafickým materiálom- pastelky, ceruzky, uhlík, voskový pastel, suchý pastel, rudka.

6. oblasť vzdelávania je **Umenie a kultúra**

-táto oblasť sa delí na 2 časti, patrí sem: *hudobná výchova a výtvarná výchova*

*Hudobná výchova*- rozvíja rytmické a vokálne zručnosti

Delí sa na podoblasti:

* rytmické činnosti
* vokálne činnosti
* inštrumentálne činnosti
* percepčné činnosti
* hudobno-pohybové činnosti
* hudobno-dramatické činnosti

-deti pri hudobných činnostiach využívajú hudobné nástroje, orffov inštrumentár

-počas hier rytmizujú riekanky, vyčítanky, slovné spojenia, vytvárajú rytmické sprievody k piesňam i riekankám

*Výtvarná výchova*

-hl. cieľ: *vyjadriť vlastnú fantáziu, poznávanie vizuálnej kultúry*

Táto oblasť je pre deti najzaujímavejšia, nakoľko deti radi kreslia a znázorňujú okolitý svet v kreslenej forme. Pri vyfarbovaní obrázkov sa deti učia dodržiavať línie, poznávajú rozdelenie farieb na základné farby a odtiene farieb, na teplé a studené farby. V tejto oblasti sa deti oboznamujú s rôznymi technikami maľovania a s materiálom, ktorý môžu použiť pri maľovaní /frotážovanie, vyškrabávanie, koláž.../

7. oblasť vzdelávania je **Zdravie a pohyb**

-hl.cieľ: viesť dieťa k *osvojeniu a zdokonaľovaniu nových pohybových zručností a schopností*

-táto oblasť je zameraná na psychosomatický a psychomotorický vývin detí

-dôležitou súčasťou tejto oblasti sú i základné hygienické návyky a sebaobslužné činnosti ako sú obliekanie, vyzliekanie a obúvanie

-taktiež sa deti učia kultúrnym návykom stolovania a udržiavania čistoty pri stolovaní

Pri cvičeniach deti využívajú priestor telocvične, rôzne náradie a náčinie, ale i rehabilitačno-ortopedický chodník.

**Charakteristika tém:**

#### 1. TÉMA

**S E P T E M B E R - *Môj domov***

*1. Zoznámenie*

*2. Stvorenie vecí*

*3. Anjeli*

***Charakteristika témy :***

Téma *Môj domov* je zaradená na začiatok roka, ktorý je poznačený tým, že deti prichádzajú zo známeho prostredia do materskej školy, stretávajú nových kamarátov a nadväzujú nové vzťahy s rovesníkmi i dospelými. Oboznamuje deti s dôležitosťou rodiny, s potrebou mať kamaráta. Deti, naše „Svetielka“ sa prostredníctvom tohto tematického celku presúvajú z prostredia najbližšieho a známeho (domova) cez nové prostredie (školu) až k širšiemu prostrediu, ktoré je súčasťou ich každodenného života (dedina, mesto). Uvedomenie si svojej národnosti a posilňovanie lásky k rod-nej vlasti je podstatou podtémy Slovensko – moja vlasť. Spoločným menovateľom uvedených pod-tém je vzťah, či už k ľudom alebo domovu, dedine, vlasti. Pre dobré vzťahy je dôležitá úcta, ktorou sa budeme zaoberať v jednotlivých podtémach s cieľom, aby naše „Svetielka“ v materskej škole získavali základy úcty k všetkým ľudom i veciam okolo nich.

-podtémy: *Poznávam materskú školu a okolie, Môj domov a rodina, Kde bývam, Slovensko-*

 *moja vlasť*

#### 2. TÉMA

**O K T Ó B E R – *Farebná jeseň***

*1. Anjel strážca*

*2. Panna Mária*

*3. Ruženec/ Anjel*

*4. Úmysle modlitby*

***Charakteristika témy :***

Téma *Farebná jeseň* je zaradená na mesiac október. Ponúka viditeľné krásy jesennej prírody, ktoré deti môžu vnímať všetkými zmyslami, či už zrakom, chuťou, hmatom pri plodoch jesene. Sluchom, zrakom, čuchom pri vnímaní chladnejšieho veterného počasia. Jeseň je typická svojou farebnosťou, preto sme tému farby zaradili na koniec tohto tematického celku.

Téma poukazuje na dôležitosť ochrany prírody. V nej sa „Svetielka“ z našej materskej školy naučia základom ochranárskych postojov. Keďže je mesiac október aj mesiacom úcty k starším, venujeme sa aj tejto téme v jednom týždni. Deti si tak osvoja a upevnia prosociálne správanie k starým ľuďom.

-podtémy: *Farby a znaky jesene, Hráme sa s prírodou, Na poli a v záhrade, Jeseň života- naši*

*starkí*

#### 3. TÉMA

**N O V E M B E R - *Zdravie človeka***

*1.**Nebo*

*2. Očistec*

*3. Peklo*

*4. Adventný veniec*

***Charakteristika témy :***

Téma *Zdravie človeka* je zaradená na mesiac november, pretože v tomto mesiaci badať zvýšenú chorobnosť detí. V podtéme Moje telo sa deti učia poznávať, pomenovať a rozlišovať časti ľudského tela, poznať ich funkcie. Zároveň si deti utvárajú elementárne predstavy o vnútorných orgánoch.

Ako si chrániť zdravie pred chorobou či úrazom, aká je dôležitá čistota tela a potravín, aká je dôležitá zdravá výživa... To všetko sa „Svetielka“ naučia v priebehu tohto tematického celku. V podtéme Prší, prší je cieľom pozorovať, porovnávať, rozlišovať hlavné znaky jednotlivých ročných období vzhľadom na počasie a jeho vplyv na obliekanie sa ľudí. Na základe zážitkov poznávať účinky dažďa, slnka, vetra. Poznať význam niektorého počasia z hľadiska užitočnosti pre prírodu. Daždivé počasie typické pre november bude aj súčasťou témy pre katolícke náboženstvo. Daná téma nesie názov "Noe sa plaví po mori."

- podtémy: *Moje telo; Čo mi škodí a čo prospieva; Dovidenia vtáčiky; Prší, prší, len sa leje*

#### 4. TÉMA

**D E C E M B E R- *Čas túžob a prianí***

*1. Svätý Mikuláš*

*2. Zvestovanie*

*3. Vianoce*

***Charakteristika témy :***

Obdobie decembra sa nesie v znamení očakávaní. Je to čas obdarúvania sa ľudí, čas, kedy sa plnia mnohé priania a túžby. V tejto sviatočnej atmosfére Mikuláš určite nezabudne na čakajúce deti v MŠ a s Ježiškom na Vianoce nadíde čas radosti a veselosti. Pri tomto tematickom celku považujeme za dôležité naučiť deti nielen prijímať dary, ale vedieť ich aj dávať. Tak, ako nám do-brotivý Pán Boh daroval najväčší dar – svojho Syna – Ježiška, ktorý sa narodil v chudobnej maš-taľke, tak aj ľudia si majú robiť radosť a darovať si nielen hmotné dary, ale aj úsmev, dobré slovo či pohladenie.

-podtémy: *Príde k nám Mikuláš, Vianočné posolstvo, Vôňa Vianoc*

#### 5. TÉMA

**J A N U Á R – *V krajine snehu a ľadu***

*1.Traja králi*

*2.Útek do Egypta*

*3.Dieťa Ježiš*

***Charakteristika témy :***

So začiatkom nového roka a so zimnou náladou nasleduje tematický celok V krajine snehu a ľadu. Deti sa oboznámia s pojmom kalendár, charakterizujú znaky zimy, ktoré môžu v tomto období vnímať. Jeden týždeň venujeme zimným športom. Tento tematický celok sa nesie v znamení času, deti sa oboznámia s časovými vzťahmi a v súvislosti s tým, aj so zákonitosťami striedania ročných období a času – ráno- večer. Na elementárnej úrovni si utvoria predstavu o vesmíre. Podtémy zároveň poukazujú na to, že aj v zimnom období je dôležité uprednostniť pohyb na čerstvom vzdu-chu, otužovať sa, pred trávením času pri televízore (Keď Ježiško bol maličký, nikdy neleňošil...)

-podtémy: *Je tu zima mrazivá, Zimné športy, Tajomný vesmír, Časové vzťahy*

#### 6. TÉMA

**F E B R U Á R – *Fašiangy***

#### *Búrka na mori / Ježišove zázraky*

#### *Pôst*

#### *Kvetná nedeľa*

#### *Charakteristika témy :*

Zaradenie tejto témy súvisí s tradíciou prežívania fašiangov v našej obci. Deti zakúsia radosť a veselosť fašiangového obdobia prostredníctvom prípravy na karneval -od výroby masiek, cez výzdobu triedy, prípravu občerstvenia, tancovačky, súťaže...

Nakoľko karneval sa nesie v znamení detí prezlečených za zvieratá, ľudí v rôznych profesiách, vecí... táto téma doplní aj oboznamovanie sa s cudzokrajnými zvieratami, pracovnými profesiami a južným ovocím. Pri príprave karnevalu je dôležitá spolupráca a pomoc kamarátom, učiteľkám.

-podtémy: *Fašiangové radovánky; Na návšteve v ZOO; Ovocie, ktoré nerastie v našej záhradke*

#### 7. TÉMA

**M A R E C – *Kniha, moja kamarátka***

*1. Krížová cesta*

*2. Zelený štvrtok*

*3. Veľký piatok*

#### *Charakteristika témy :*

Marec je už dlhé roky mesiacom knihy. V období prevahy elektronických médií, počítačov a iných IKT sa kniha dostáva do úzadia. Štatistiky hovoria o tom, že deti čítajú málo, prípadne nečítajú vôbec. Vzbudenie a posilnenie záujmu o knihy rôzneho druhu prostredníctvom zážitkových aktivít bude náplňou tejto témy. Deti budú môcť pochopiť, že v knihách je ukrytý „poklad“ v podobe vedomostí o veciach okolo nás, viditeľných i pre naše zmysly neviditeľných. Podtéma „Pomáhajme si“ súvisí s obdobím pôstu. Oboznámením s príbehom krížovej cesty sa „Svetielka“ budú učiť pomáhať slabším a chorým ľuďom.

-podtémy: *Z rozprávky do rozprávky, Kniha je náš poklad, Pomáhajme si – Krížová cesta, Sviatky jari*

#### 8. TÉMA

**A P R Í L – *Voňavá jar***

*1. Zmŕtvychvstanie*

*2. Paškál*

*3. Nedeľa*

#### *Charakteristika témy :*

S prichádzajúcou jarou je zaradený nasledujúca téma Voňavá jar. Deti charakterizujú znaky tohto ročného obdobia, budú sa učiť vnímať ich všetkými zmyslami. V tomto období môžu prežívať krásne veľkonočné obdobie. Oboznamovanie s ľudovými tradíciami, zvykmi na Veľkú noc, vinšovačkami je náplňou jedného týždňa v tomto mesiaci. Nakoľko je apríl mesiacom lesov, ďalší týždeň deti „putujú“ na prechádzku do lesa, kde spoznávajú jeho zákutia i bohatstvá. Jar je typickým obdobím pre sadenie semien, starostlivosť o rastliny, prebúdzanie nového života. So základmi práce v záhrade sa deti oboznámia v podtéme „Od semienka k rastlinke“. Poslednou podtémou sú „Domáce zvieratá“, kde sa deti naučia pomenovať mláďatá zvierat a význam starostlivosti o zvieratá.

-podtémy: *Veľká noc, Od semienka k rastlinke, Tajomný les- stromy, Domáce zvieratá a ich mláďatá*

#### 9. TÉMA

**M Á J- *Srdce dokorán***

*1. Kostol*

*2. Deň matiek*

*3. Dobro zlo*

*4. Najsvätejšia trojica*

#### *Charakteristika témy :*

Máj je mesiacom, v ktorom majú sviatok všetky mamy. Je to mesiac aj našej nebeskej Matky, Panny Márie. Mame, jej práci, obetavosti, je venovaný jeden týždeň tejto témy. V tomto období deti rady šantia po lúke. Čo všetko môžu stretnúť, ako sa slušne a zodpovedne správať v prírode – živej i neživej, je náplňou ďalších podtém.

 -podtémy: *Kráľovná mája, Moja mamička, Keď pôjdeš lúkou, Od kvapky k potoku a Neživá*

 *príroda*

#### 10. TÉMA

**J Ú N – *Krásne leto***

*1. Modlitba*

*2. Prosba*

*3. Rodina*

*4. Dobrý kamarát*

#### *Charakteristika témy :*

Koniec školského roka sa nesie v znamení leta, očakávania prázdnin, preto je téma sústredená na vnímanie a rozlišovanie darov leta, na prežívanie sviatku MDD. So za-čínajúcimi prázdninami je potrebné deti oboznámiť s nástrahami prázdnin, ktoré môžu zapríčiniť úraz na cestách, pri vode, pri hrách. Je dôležité zopakovanie pravidiel bezpečnosti na cestách pri bicyklovaní, chôdzi či korčuľovaní.

- podtémy: *MDD - Týždeň detskej radosti, Dopravné prostriedky, Nástrahy prázdnin, Lúčime sa- ahoj škôlka*

*Školský vzdelávací program MŠ sv. Gabriela, vypracovaný podľa ŠVP pre predprimárne vzdelávanie je k nahliadnutiu v kancelárii p. riaditeľa PaedDr. Lubomíra Krála, PhD.*

*na č. dverí 22.*